郡侯訪予于滄浪亭因而高會翌日以一章謝之
作者：蘇舜欽
朝代：宋

paragraphs: 荒亭俗少遊，遷客心自愛。
繞亭植梧竹，私心亦有待。
昨朝十騎來，䟃𧽼擁林外。
水禽駭笳鼓，野老瞻車蓋。
公餘喜靜境，賓至因高會。
跋石已行厨，臨流聊褫带。
優游鄙情通，放曠未禮殺。
酒醇引易釂，肉美舉必嘬。
千蹠恣食雞，二螯時把蟹。
開顔閒善謔，傾耳得嘉話。
暮夜歡未厭，裴回意將再。
跋已見懵騰，跨鞍極倒載。
明日尚狂酲，嘉貺不遑拜。